o
Derek Princei Teenistus
Kuidas minna lõpuaegadele hirmuta vastu
Osa 1
Tisteerime koos Piiblit, Tiituse 2:11-14:
"Jah, Jumala arm on ilmunud päästvana kõigile inimestele
ja kasvatab meid, et me, öeldes lahti jumalakartmatusest ja ilmalikest himudest,
elaksime praegusel ajal mõõdukalt ja õiglaselt ja jumalakartlikult, oodates
õndsa lootuse täitumist ning suure Jumala ja meie Päästja Jeesuse Kristuse
kirkuse ilmumist. Tema on loovutanud iseenda meie eest,
et meid lunastada kõigest ülekohtust ja puhastada
endale pärisrahvaks, innukaks headele tegudele. "
Räägin teemal, mida pole kunagi varem õpetanud,
nii et saab olema huvitav jälgida, kuidas see meile avaneb.
Teemaks on: "Kuidas minna lõpuaegadele hirmuta vastu."
Piibel räägib lõpuaegadest esimestest lehekülgedest kuni Ilmutuse raamatuni.
Paar päeva tagasi olin arsti vastuvõtul, regulaarses kontrollis.
Arst ja kaks õde küsisid minu käest:
"Mida te maailma hetkeolukorrast arvate?"
"Ma arvan, et elame lõpuajal."
Mu üllatuseks arvasid kõik kolm, et täpselt nii ongi. Üllatav.
Räägin nüüd sellest, kuidas lõpuaegadesse suhtuda.
Oleme eelnevalt kuulnud prohveteeringuid, mis ütlevad,
et lõpuajad on tõsiste katsumuste ajad. Meie ees on arvatavasti
kogu inimkonna suurimad kannatused ja proovilepanekud.
Loetlen mõningaid Piibli ennustusi lõpuaegade kohta ning annan
seejärel nõu, kuidas minna sellele ajale hirmuta vastu.
2 Tm 3:1 Paulus kirjutab Timoteusele:
"Aga see olgu sul teada..." Jõuline soovitus.
Peame olema teatud asjades kindlad, kuid seda ei saa sa unustada!
"et viimseil päevil tuleb raskeid aegu,"
Kreeka keelne sõna, mis on siin tõlgitud "raske",
esineb Uues Testamendis vaid ühe korra, salmides,
kus räägitakse kahest mehest, keda kurjad vaimud vaevasid ning
kes tulid Jeesusele Gennetsareti järve idapoolt vastu.
Seal salmis on kasutatud sõna "vägivaldne".
Mehed olid üsna vägivaldsed. Piibel ütleb järelikult, et
viimsetel päevadel on tulemas vägivaldsed ajad.
See on minu arvates täpsem tõlge kui "rasked ajad".
Paulus põhjendab, miks lõpuajad saavad olema keerulised.
Sellepärast et inimloomus, eetika ja moraal on lagunenud.
Ta loetleb 18 moraalset pattu, mis inimesi sel ajal iseloomustab.
Kolm nendest on sellised, mida inimesed armastavad.
Nad armastavad vaid iseennast, teiseks raha ja kolmandaks
armastavad nad rohkem naudinguid kui Jumalat.
Piibel osutab eksimatu täpsusega inimkonna suurele põhiprobleemile,
mis on ka sellel maal selgesti nähtav- inimesed armastavad vaid iseennast.
Enesearmastus on lõhkunud abielusid, perekondi,
kogudusi ja ka ühiskonda tervikuna.
Suhtumine on selline: "Mina tahan seda. Mul ükskõik, mida sina tahad.
Mina teen nii, sina võid tegutseda omal viisil.
Tean, mida ma tahan ja ma ka saan selle."
Selline suhtumine lõhub perekondi, perekondade lagunemine viib
aga ühiskonna riknemiseni ja igasuguse ühiskondliku korra lõpule.
Teine kirjakoht, kus meid hoiatatakse lõpuaegade sündmuste suhtes,
on Mt 24:7-13. Jeesus räägib sünnitusvaludest,
mis on Jumala maapealse kuningriigi alguseks.
Jumala kuningriiki pääseb vaid ühe tee kaudu.
Sellele teele ei saa poole pealt hüpata, vaid sinna peab sündima.
Jeesus ütles: "Kui inimene ei sünni uuesti, ei saa ta jumalariiki näha
ega pääse ka sinna sisse."
See ei puuduta vaid üksikuid inimesi, vaid kogu maailma tervikuna.
Maailm võib jumalariiki pääseda vaid sündimise abil.
Mt 19. ptk. nimetab Jeesus seda uue maailma sündimiseks või taastamiseks.
Kuid kõigile sünnitustele eelnevad sünnitusvalud.
Mt 24:7-13 loetleb Jeesus, milles need sünnitusvalud seisnevad.
Kõigepealt tõusevad riigid üksteise vastu.
On huvitav juhus, kreeka rahvast tähistav sõna on "ethnos", kust tuleb ka
väljend "etniline konflikt", mida kuuleme uudistes sageli.
Järgmisena tõuseb riik riigi vastu,
mis tähendab minu meelest poliitilisi sõdu.
Igal pool on näljahäda, haiguse epideemia ning maavärinad.
Ja nüüd kõrvad kikki:
kõik rahvad vihkavad ja kiusavad kristlasi taga.
Vastuseisu tõttu taganevad paljud kristlased seetõttu usust ning
reedavad üksteist, et oma elu päästa.
Tõuseb valeprohveteid. Kurjus kasvab.
Kui paljud teist, kes on siin maal vähemalt 10 aastat elanud,
on minuga nõus kui ma väidan, et kurjus on kasvanud?
Ja siis öeldakse, et paljude kristlaste armastus jaheneb.
Kreeka k. sõna on "agapé", mis kirjeldab jumalikku armastust.
Siis räägitakse vastupidavusest.
Jeesus ütleb: "Kes lõpuni vastu peab, see pääseb."
Algne tekst on veel täpsem:
"Kes on pidanud lõpuni vastu, pääseb." Praegu oled sa küll päästetud,
kuid et selles püsida, pead lõpuni vastu pidama.
Kordan lõpuaegade märgid üle ilma kommentaarideta,
kuna need on väga olulised. Rahvas rahva vastu,
riik riigi vastu, näljahäda, katk e. haiguse epideemia,
maavärinad, kõik riigid kiusavad ning vihkavad kristlasi,
paljud kristlased taganevad usust ja reedavad üksteist,
ilmub palju valeprohveteid, kurjus kasvab,
mitmete kristlaste armastus jaheneb ning lõpuks: peame olema vastupidavad.
Usun, et olete minuga nõus, kui ütlen, et väljavaated pole just roosilised.
Olen Piiblist õppinud objektiivsust.
Hakkasin 52 aastat tagasi Piiblit uurima,
otsustasin välja uurida, mida Piibel tegelikult ütleb,
kõrvaldades inimeste arvamuse ja vaba tõlgendamise
ning eriti omaenda eelarvamused.
Kõigil on eelarvamusi, omaenda omi, haiguste, koguduste, riikide,
teoloogia ja kes teab veel mille suhtes.
Kuid kui tahad tõesti kuulda, mida Jumal oma Sõnas ütleb,
pead kõik selle maha panema ning oma südame ja meeled Talle
alandlikkuses avama, avame need Jumalale.
Olen sageli oma kuulajatele öelnud, et kui te pole hämmastunud,
siis te pole Piiblit lugenud, sest Piibel on hämmastav raamat.
Kui te pole kunagi olnud šokeeritud, siis te pole Piiblit lugenud,
sest Piibel on šokeeriv raamat.
Vastan oma küsimusele: "Kuidas minna lõpuaegadele hirmuta vastu?"
Ilmutuse raamatu põhjal.
Mul pole tabelit ega tõlgendamise metoodikat,
ka ei ürita ma prohveteeringuid ise tõlgendada.
Võtan sellise hoiaku, et olen avatud, kui Jumal tahab meile midagi näidata.
Aastate jooksul on Ta mulle paljusid asju näidanud.
Ilmutuse raamatu esimesed salmid on lõpuaegade mõistmise võtmekohad.
Kui me ei alusta Ilmutuse raamatust, siis vaenlase jõud võivad meid purustada.
Minu tõlgendus algab Ilmutuse 1:10-17, kus Johannes ütles:
"Ma olin vaimus Issanda päeval ning kuulsin enese taga valju häält,
otsekui pasunast, mis ütles: "Mida sa näed, kirjuta raamatusse ning saada
neile seitsmele kogudusele: Efesosse ja Smürnasse ja Pergamoni
ja Tüatiirasse ja Sardesesse ja Filadelfiasse ja Laodikeiasse."
Ma pöördusin ümber vaatama seda häält, kes rääkis minuga.
Ja kui ma olin pöördunud, siis ma nägin seitset kuldlambijalga..."
Kui Jumal ilmub kellelegi Ilmutuse raamatus,
siis ilmutuse saanud isiku tähelepanu ei pöördu kohe Jumala isikule.
Tundub, et me ei kannataks Jumalat otse kohata.
Niisiis näeb Johannes kõigepealt seitset lambijalga ja lampi.
Johannes jätkab: "ning lambijalgade keskel kedagi, kes oli Inimese Poja
sarnane ja kellel oli üll pikk kuub, vöötatud rinde alt kuldvööga.
Aga tema pea ja juuksed olid valged nagu valge vill, nagu lumi, ning tema silmad
nagu tuleleek, ning tema jalad olid vasemaagi sarnased, kui see
on hõõguvas ahjus, ning tema hääl oli otsekui suurte vete kohin.
Tal oli paremas käes seitse taevatähte ning tema suust välkus
vahe kaheterane mõõk ning tema palged olid otsekui päike,
kui see paistab oma väes.
Kui ma teda nägin, langesin ma tema jalge ette nagu surnu."
Tundub, et see oli Johannese võimsaim maapealne kohtumine Jeesusega,
intiimsem, kui ühelgi teisel apostlil oli olnud.
Johannes oli ju see jünger, kes toetas end Jeesuse rinnale
pühal õhtusöömaajal ja küsis: "Kes meist on äraandja?"
Jeesuse ülestõusmisejärgselt oli Johannes üks neist , kes nautis
Galilea mererannal Jeesusega koos hommikusööki.
Nüüd ilmus Jeesus Johannesele täiesti teisel viisil.
Ilmutus oli niivõrd vägev, et Johannes kukkus Jeesuse jalgade ees kokku.
Milline see ilmutus siis päriselt oli?
Minu vastus on: Johannes kohtas Jeesus Kohtumõistjat.
Kirikutes räägitakse palju sellest, et Jeesus on vabastaja,
kuid vähe sellest, et Ta on Kohtumõistja. Ta on kõikide inimeste kohtumõistja.
Ta mõistab Koguduse ning siis kõigi surnute üle kohut.
On tähtis mõista seda fakti, et Jeesus on Kohtumõistja.
Nägemus oli hirmutav. "ning tema silmad nagu tuleleek,
ning tema hääl oli otsekui suurte vete kohin,
tema suust välkus vahe kaheterane mõõk
ning tema jalad olid vasemaagi sarnased, "
Kõik need salmid kirjeldavad erinevaid kohtumõistmisi.
Kui Johannes kohtas Kohtumõistjat,
langes ta Jeesuse ette otsekui surnuna.
On oluline mõista, et me kõik seisame
ühel päeval Jeesus Kohtumõistja ees.
Vaatame hetkeks 2 Kr 5:10:
2 Kr 5:10
"sest me kõik (kõik kristlased) peame saama avalikuks
Kristuse kohtujärje ees, et igaüks saaks kätte, mida ta ihus olles on teinud,
olgu head või halba."
On vaid kaks kategooriat. Mis pole hea, on paha,
vahevariante Jumala väärtussüsteemis pole.
Paulus jätkab: "Teades nüüd, mis on Issanda kartus,
me püüame veenda inimesi uskuma."
Kui paljud meist on õppinud Issanda kartust tundma?
Kui paljud räägivad oma jutlustes jumalakartusest?
Jeesuse nägemine oli nii võimas kogemus, et Johannes langes maha
otsekui surnu. Johannes jätkab: "Ning tema pani oma parema käe
mu peale ja ütles: "Ära karda! Mina olen Esimene ja Viimne ja Elav.
Ma olin surnud, ning ennäe, ma elan igavesest ajast igavesti
ning minu käes on surma ja surmavalla võtmed."
Jeesus pole pelgalt Kohtumõistja, vaid kõige halva võitja:
patu, surma, Saatana, põrgu.
Ta on lõplik Võitja ning Tema võit on täielik.
Jeesus ei läbinud seda kõike iseenda pärast,
sest Ta on alati olnud võidukas. Ta samastus meiega,
et Ta võiks võtta koha meie asemel,
viies meid ühes endaga võidu sisse. See on Jumala arm.
Järgmisena täheldan midagi olulist:
Ilmutuse raamatu seitse lampi lambijalal on seitse kogudust.
Johannes nägi Jeesust seisvat seitsme koguduse keskel.
Peame mõistma, et kogudus on läbi ajaloo olnud Jumalale tähtis.
Tsiteerisime äsja koos Rutiga: "et puhastada meid endale pühaks
rahvaks, kes kogu oma jõust teeb head" (inglise k. tõlge).
Jumalan hoolitsuse tähtsaim objekt on kogudus.
Mitte rahvad, poliitikud või sõjapealikud,
vaid Tema Kogudus.
Peame mõistma, et oleme Tema hoolitsuse nimekirjas esimesed.
Kui te seda ei mõista, siis tekib teil kergesti hirm.
Johannes nägi kõigepealt Jeesust koguduste keskel jalutavat,
mis viitab sellele, et Ta käis neid kontrollimas.
Peatüki lõpus ütleb Jeesus: "Nende seitsme taevatähe saladus,
mida sa näed mu paremas käes ja nende seitsme kuldlambijala saladus on see:
seitse tähte on seitsme koguduse inglid.."(ütleksin pigem preestrid),
"ja seitse lambijalga on seitse kogudust."
Just täna ordineerisime ühe venna pastoriks.
Igaüks, kes on evangeeliumi kuulutamise töös:pastorid, evangelistid, õpetajad,
prohvetid peavad meeles pidama, et Issand hoiab meid oma paremas käes.
Mõtle sellele! Me oleme Tema paremas käes.
Ilmutuse raamatu 2. ja 3. peatükis on kirjad seitsmele kogudusele.
Ma ei peatu siin pikalt, kuid ma tuletan meelde,
et iga kiri saadeti kogudusele.
Kirjade sisu kuulsid vaid need, kes olid koguduse liikmed.
Usun, jättes erandid kõrvale, et Jumal ootab, et iga usklik
oleks pühendunud koguduseliige.
Kui Ilmutuse raamatu kirjad saadetaks nüüd teele,
siis need teie hulgast, kes ei kuulu kogudusse,
ei kuuleks kunagi kirjade sisu.
Kirjad saadeti ainult kogudustele,
kuid samal ajal puudutasid need igaühte.
"Kui keegi kuuleb Minu häält..." Koguduse nimekirjas olemisest ei piisa.
Peame olema võimelised kuulma Issanda häält.
Olen uurinud raamatuid, ma ei raiska sellele aega,
kuid täheldan kahte asja.
Jeesus ütleb viiele kogudusele seitsmest:
"Ma tean su tegusid."
Muidugi minu kasutatud King Jamesi tõlkes on
need sõnad toodud 7 korda välja.
Uutes algtekstile lähemal olevates Piiblitõlgetes
esinevad need sõnad viis korda.
Mulle meeldib King Jamesi tõlge, mis on Jumala Sõna olemusele
lähemal kui ükski muu tõlge,
kuid omal ajal polnud meil nii täpset infot
kui tänapäeva tõlkidel. Ärge pange pahaks,
kui teil on King Jamesi tõlge, kus on need sõnad seitsmekordselt,
ning uutes Piiblitõlgetes on need sõnad viiekordselt.
Vähemalt viis korda ütles Jeesus: "Ma tean sinu tegusid."
Need sõnad on märkimisväärsed.
Ta ei öelnud: "Ma tean teie koguduse motot,"
"Ma tean teie usutunnistust,"
või "Ma tean teie koguduse teenistuse päevakava,"
vaid Ta ütles: "Ma tean su tegusid."
Tähtis pole mitte see, mida räägime, vaid see, mida teeme.
Seitsmest kogudusest viiele oli Tema sõnum: "Paranda meelt!"
Vahest on minu käest küsitud: "Kas kristlased peavad meelt parandama?"
Noh, vähemalt viis kogudust seitsmest vajas meeleparandust.
Vastavalt sellele arusaamale, mis mul on tänapäeva kogudustest,
ei usu ma, et see suhe meeleparandusse oleks teistsugune.
Arvan, et suhe on seitse seitsmest.
Pidage meeles, et meeleparandus on kõige alus.
Kui hiilite sellest mööda, ei saa te iial kogeda tõelist usku.
Võite otsida ja paluda Jumala õnnistusi,
kuid neid ei tule, sest meeleparandus on jäänud tegemata.
Kui Ristija Johannes rajas Jeesusele teed,
oli tema sõnumiks: "Parandage meelt!"
Kui Jeesus hakkas avalikult kuulutama, olid Tema esimesed sõnad:
"Parandage meelt ning uskuge evangeeliumi!"
Nelipühi päeval, kui uskmatud küsisid Peetruse käest:
"Mida me peame tegema?", vastas Peetrus kõigepealt:
"Parandage meelt ja võtke vastu ristimine."
Ristimine ilma meeleparanduseta on aja raiskamine.
Paulus ütles Efesose vanematele: "Ma õpetasin teid avalikult
igas kodus parandama Jumala ees meelt ning
uskuma Jeesusesse Kristusesse."
Ehk kõigepealt tuleb meelt parandada.
Olen sageli nõustanud kristlasi nende probleemides.
Olen märganud, et hingehoid toimib vaid teatud maani.
Vahest tundub mulle, et oleks kasulikum ajada
kurje vaime välja kui tegeleda hingehoiuga.
Mõistsin, et vähemalt pooled kristlaste probleemidest
tulenevad sellest, et nad pole iialgi parandanud meelt.
Kui te võitlete kristlastena oma probleemidega,
teen teile ettepaneku end läbi katsuda ja mõelda,
kas olete tõsiselt meelt parandanud.
Pöörduge ära kõigest, mis pole Jumalale meelepärane
ning alistuge tingimusteta Jumalale.
Ilmutuse raamatu kirjades on mitmeid tähtsaid elemente.
Kõigepealt kiidame selle eest, mis on hästi,
siis tuleb korrigeering selles suhtes, mis valesti ja siis hoiatus kohtumõistmisest.
Pange tähele, et tõotused puudutavad vaid teatud tüüpi inimest.
Kas teate, mis tüüpi inimest? Sellist, kes võidab.
Uues Testamendis pole tõotusi kaotajatele.
Rm 12:21 meenutab Paulus meile:
"Ära lase kurjal võitu saada enese üle, vaid võida sina kuri heaga!"
Meil kõigil on vaid kaks võimalust.
Kas võita ise või saada ise lüüa. Ainus viis kurja võitmiseks on headus.
Ilmutuse raamatu 21:7 ütleb Jumal ise:
"Võitja pärib selle kõik ning mina saan temale Jumalaks ja
tema saab minule pojaks."
Ei Uues Testamendis ega ka kogu Piiblis pole lubadusi nendele,
kes ei paranda meelt.
Liigume koguduste juurest 4. peatükini.
Lugesime seda koos Rutiga hommikul, nagu meil on kombeks.
Mind puudutas selles tekstis kirjeldatav au niivõrd sügavalt,
et mul tulid pisarad silmist ning ma ei suutnud lugeda.
Prillidega, mida ma hea meelega ei kasuta, on see lugu,
et pisarad teevad klaasid uduseks. Rutt puhastab mu prille.
Kuid hetkel on kõik hästi.
Ilmutuse raamatu 4. peatükk on eriti oluline.
Kui hüppad sellest üle, ei liigu sa õiges suunas.
4. peatükk räägib kogu universumi troonisaalist.
Loeme esimesi salme:
"Pärast seda ma nägin, ja vaata: taevas oli avatud uks, ning sama hääl,
mida ma olin kuulnud enesega rääkivat otsekui pasun, ütles:
"Tule siia üles ja ma näitan sulle, mis peab sündima pärast seda!"
Sedamaid olin ma vaimus. Ning ennäe, taevas seisis troon,
ja keegi istus troonil."
Mida nägi Johannes esimesena? Trooni.
Jällegi ei suutnud Johannes kohe Teda vaadata, kes istus troonil,
kuid selle peatüki sõna on "troon".
Tõlge: Lemme-Getter Bogatkin